BENƐ Anita ba pee Yehowa Odasefo no ɔ, e huno ɔ mi mi fu wawɛɛ. * (Hyɛ sisi ningma.) E bɔ mɔde kaa e maa tsi Anita nya nɛ e ko ya asafo mi kpehi, nɛ e wo lɛ si kaa e ko wo Mawu biɛ ɔ ta kɔkɔɔkɔ. Be tsuaa be nɛ e maa nu nɛ Anita maa wo Yehowa biɛ ɔ ta a, e mi mi fuɔ wawɛɛ.
Jehanɛ se hu ɔ, Anita huno ɔ sume nɛ Anita nɛ tsɔɔ a bimɛ ɔmɛ Yehowa he ní, aloo e kɛ mɛ nɛ ya asafo mi kpehi. Enɛ ɔ he wa ha Anita wawɛɛ nitsɛ, ejakaa e sa nɛ e bɔ mɔde nɛ e ye bua a bimɛ ɔmɛ nɛ e huno ɔ nɛ ko le he nɔ́ ko.
Kaa bɔ nɛ e ji ngɛ Anita blɔ fa mi ɔ, eko ɔ, mo hu o weku no ko bɔɔ mɔde kaa e maa tsi o nya konɛ o ko sɔmɔ Yehowa. Aloo eko ɔ, o kɛ haomi kpa ko ngɛ kpee. Eko ɔ, o ngɛ hiɔ nue be kɛkɛɛ ji nɛ ɔ. E ma nyɛ maa ba kaa o bi, o huno, aloo o yo gbo. Aloo eko ɔ, o weku no ko nɛ o suɔ e sane ɔ jɔɔ Yehowa sɔmɔmi. Ke e ba jã ngɛ o blɔ fa mi ɔ, mɛni o ma nyɛ maa pee konɛ o nyɛ nɛ o ye Yehowa anɔkuale?
Bɔfo Paulo de ke: "E hia kaa nyɛɛ to nyɛ tsui si." (Hebri Bi 10:36) Ke jã a, mɛni maa ye bua mo konɛ o nyɛ nɛ o to o tsui si?
MOO SƆLE HA YEHOWA KONƐ E YE BUA MO
Ke o kɛ haomi ngɛ kpee ɔ, mo kai kaa e he hia nɛ o kɛ o hɛ nɛ fɔ Yehowa nɔ konɛ e ye bua mo nɛ o to o tsui si. Moo sɔle ha lɛ konɛ e ye bua mo. Jã ji bɔ nɛ Ana pee benɛ e huno gbo tlukaa a. E kɛ e huno ɔ hi si jeha 30. Ana de ke: "Nɛ ye huno ɔ ho ní tsumi ya a, e bɛ we mi hu. E ye jeha 52 pɛ."
Ana ní tsumi ha nɛ e be deka kulaa mohu lɛɛ, se kɛ̃ ɔ, e yeɔ aywilɛho. Mɛni e pee? E de ke: "I je ye tsui mi nɛ i sɔle ha Yehowa nɛ i kpa lɛ pɛɛ kaa e ye bua mi." E na kaa Yehowa ye bua lɛ, ejakaa be tsuaa be nɛ e maa sɔle ha Yehowa a, e tsui nɔɔ e mi. E de ke: "I ngɛ nɔ mi mami kaa Yehowa ma tle ye huno ɔ si."
Yehowa wo e sɔmɔli si kaa e maa bu a sɔlemihi tue. (La 65:2) Nɛ e ma ha mɛ nɔ́ tsuaa nɔ́ nɛ he hia mɛ konɛ a nyɛ nɛ a ya nɔ nɛ a sɔmɔ lɛ. Yehowa maa ye bua mo konɛ o nyɛ nɛ o ye lɛ anɔkuale ngɛ si himihi nɛ mi wa po a mi.
O KƐ NYƐMIMƐ NYUMUHI KƐ YIHI NƐ BƆ GBAGBANII
Blɔ kpa ko hu ngɛ nɛ Yehowa guu nɔ kɛ yeɔ bua wɔ. E ha wɔ nyɛmimɛ nyumuhi kɛ yihi ngɛ asafo ɔ mi. Wa ma nyɛ maa kase nɔ́ ko kɛ je nyɛmimɛ nɛ a hi Tesalonika a a he. Benɛ a kɛ yi mi wami ko nɛ nya wa kpe ɔ, a ye bua a sibi. Jamɛ a be ɔ mi ji be titli nɛ e he hia kaa a ya nɔ nɛ a wo a sibi he wami. (1 Tesalonika Bi 2:14; 5:11) A kɛ nyɛmimɛ nyumuhi kɛ yihi kpeɔ nɛ a bɔɔ gbagbanii. Enɛ ɔ ye bua mɛ nɛ a nyɛ ye Yehowa anɔkuale. Mɛni wa ma nyɛ maa pee konɛ wɔ hu waa ya nɔ nɛ waa ye anɔkuale kaa Tesalonika bi ɔmɛ?
E he hia nɛ waa kɛ nihi nɛ bɔ gbagbanii ngɛ asafo ɔ mi, nɛ waa wo wa sibi he wami, titli ɔ, ngɛ be nɛ mi wa mi. (Roma Bi 14:19) Bɔfo Paulo na nɔ́ ngɛ yi mi wami kɛ haomi kpahi a dɛ mi. Se Yehowa ha lɛ he wami nɛ e nyɛ to e tsui si. Kaa nɔ hyɛmi nɔ́ ɔ, Yehowa ha nɛ nyɛmimɛ nyumuhi kɛ yihi wo Paulo he wami. Bɔfo Paulo tu e huɛmɛ ɔmɛ a he munyu ke: "A ngɛ mi wae wawɛɛ nitsɛ." (Kolose Bi 4:10, 11) Nyɛmimɛ ɔmɛ suɔ Paulo sane. Enɛ ɔ he ɔ, benɛ e hia yemi kɛ buami ɔ, a wo e bua, nɛ a wo lɛ he wami hulɔ. Eko ɔ, o ma kai be ko nɛ nyɛmimɛ nyumuhi kɛ yihi nɛ o kɛ mɛ ngɛ asafo kake mi ɔ de nɔ́ ko loo a pee nɔ́ ko nɛ wo mo he wami.
HA NƐ ASAFO MI NIKƆTƆMA AMƐ NƐ A YE BUA MO
Yehowa ha wɔ asafo mi nikɔtɔmahi hu konɛ a ye bua mo. Nyɛmimɛ nyumu nɛ ɔmɛ ma nyɛ maa da Baiblo ɔ nɔ kɛ wo mo he wami nɛ a wo mo ga kpakpa. A ngɛ "kaa wesa he ngɛ kɔɔhiɔ kɛ ahumi nya, kaa pa nɛ ywia nga ngɛ zugba kpataa nɔ, aloo kaa zugba kplanaa nɔ tɛ sa sisi hɔ̃." (Yesaya 32:2) Lemi nɛ wa le kaa nyɛmimɛ nyumu nɛ ɔmɛ maa ye bua wɔ ɔ woɔ wa bua. Enɛ ɔ he ɔ, ke níhi a mi wa ha mo ɔ, moo su asafo mi nikɔtɔma amɛ a he. A ma nyɛ maa ye bua mo konɛ o ya nɔ nɛ o sɔmɔ Yehowa.
Ngɛ anɔkuale mi ɔ, asafo mi nikɔtɔma amɛ be nyɛe ma tsu o nyagba amɛ tsuo a he ní ha mo. Nɛ a yi mluku kaa bɔ nɛ mo hu o yi mluku ɔ. (Bɔfo Ɔmɛ A Ní Tsumi 14:15) Se ke o ya asafo mi nɔkɔtɔma ko ngɔ nɛ e kɛ mo sɔle konɛ Yehowa nɛ ye bua mo kɛ tsu o nyagba a he ní ɔ, o tsui ma nyɛ maa nɔ o mi. (Yakobo 5:14, 15) Kaa nɔ hyɛmi nɔ́ ɔ, ngɛ Italy ɔ, asafo mi nikɔtɔma amɛ wo nyɛminyumu ko nɛ e be he wami wawɛɛ jehahi babauu ɔ he wami. Ngɛ anɔkuale mi ɔ, nyɛminyumu ɔ de ke: "Suɔmi nɛ nyɛmimɛ nyumu nɛ ɔmɛ je kpo ha mi, kɛ slaami nɛ a pɔɔ mi slaa mi ɔ, ha nɛ i nyɛ to ye tsui si." Enɛ ɔ he ɔ, ke o kɛ haomi ko ngɛ kpee ɔ, Yehowa suɔ nɛ o bi yemi kɛ buami kɛ je asafo mi nikɔtɔma amɛ a dɛ.
O KƐ O JUƐMI NƐ MA YEHOWA SƆMƆMI NƆ
Ke waa kɛ wa juɛmi ma Yehowa sɔmɔmi nɔ ɔ, wa maa na bɔ nɛ Yehowa yeɔ bua wɔ ha. Jã pɛpɛɛpɛ ji bɔ nɛ John pee. Benɛ e ye jeha 39 ɔ, e ná kansa. E nu he kaa e sɛ nɛ e nuɔ hiɔ ko kaa jã, ejakaa e wɛ kulaa. E susuɔ e yo kɛ a binyumu nɛ e ye jeha etɛ pɛ ɔ a he. E de ke: "E he ba hia nɛ ye yo ɔ nɛ hyɛ ye nɔ, nɛ e hyɛ wa bi ɔ hu nɔ, nɛ e kɛ mi nɛ ya hiɔtsami he be tsuaa be nɛ e he hia kaa ma ya." Tsopa nɛ a peeɔ ha lɛ ɔ haa nɛ e nuɔ pɔtɔtɔɛ he, nɛ e peeɔ lɛ kaa e vie. Pi lɔ ɔ pɛ. John na kaa e tsɛ ngɛ gbenɔ muɔ nya nɛ e he hia kaa nɔ ko nɛ e hyɛ lɛ.
Mɛni ye bua John kɛ e weku ɔ ngɛ be nɛ mi wa nɛ ɔ mi? E ngɛ mi kaa John pɔɔ pɔtɔtɔɛ he numi mohu lɛɛ, se e bɔ mɔde nɛ e ha e weku ɔ ngɔ Yehowa sɔmɔmi kɛ pee oti ngɛ a si himi mi. E de ke: "Wa yaa asafo mi kpehi tsuo, wa yaa fiɛɛmi daa otsi, nɛ wa peeɔ wa weku jami ɔ daa ke si himi ɔ mi wa po." John le kaa e he hia nɛ e ha nɛ huɛ bɔmi nɛ ngɛ e kɛ Yehowa a kpɛti ɔ mi nɛ wa. E ngɛ mi kaa sisije ɔ, e hɛ mi pee lɛ yaa nɛ e pee yeyeeye mohu lɛɛ, se pee se ɔ, e yeyeeye peemi ɔ nya ba si. E le kaa Yehowa suɔ lɛ nɛ e ha lɛ he wami nɛ e hia. Ke mo hu o ya je si himi ko kaa jã mi, nɛ o hao aloo o tsui po ɔ, Yehowa ma nyɛ maa ye bua mo. John de ke: "Yehowa maa waje mo kaa bɔ nɛ e waje mi ɔ."
Ke o kɛ haomi ngɛ kpee ɔ, mo kai munyu nɛ Paulo tu nɛ nyɛɛ se nɛ ɔ: "E he hia kaa nyɛɛ to nyɛ tsui si." Moo ngɔ o hɛ kɛ fɔ Yehowa nɔ kɛ gu sɔlemi nɛ o maa sɔle ha lɛ ɔ nɔ. O kɛ nyɛmimɛ nɛ a ngɛ asafo ɔ mi ɔ nɛ bɔ gbagbanii, ha nɛ asafo mi nikɔtɔma amɛ nɛ a ye bua mo, nɛ o kɛ o juɛmi nɛ ma Yehowa sɔmɔmi nɔ. Ke o pee jã a, e maa ye bua mo konɛ o nyɛ nɛ o da haomi nɛ eko ɔ, o kɛ ngɛ kpee amlɔ nɛ ɔ aloo haomi nɛ o kɛ maa kpe hwɔɔ se ɔ nya.
^ kk. 2 A tsake biɛ ɔmɛ ekomɛ.